Document ID: 32012D0480

A BIZOTTSÁG VÉGREHAJTÁSI HATÁROZATA
(2012. augusztus 16.)
az Aureobasidium pullulans új hatóanyagra megadott ideiglenes engedélyek tagállamok általi meghosszabbításának engedélyezéséről
(az értesítés a C(2012) 5709. számú dokumentummal történt)
(EGT-vonatkozású szöveg)
(2012/480/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (1) bekezdésének negyedik albekezdésére,
tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (2) és különösen annak 80. cikke (1) bekezdésének a) pontjára,
mivel:
(1)
Az 1107/2009/EK rendelet 80. cikke (1) bekezdésének a) pontja szerint a 91/414/EGK irányelvet azokra a hatóanyagokra továbbra is alkalmazni kell, amelyekről 2011. június 14. előtt a 91/414/EGK irányelv 6. cikkének (3) bekezdésével összhangban határozatot fogadtak el.
(2)
A 91/414/EGK irányelv 6. cikkének (2) bekezdésével összhangban a bio-ferm GmbH 2008 áprilisában kérelmet nyújtott be Ausztriának abból a célból, hogy a Aureobasidium pullulans hatóanyagot vegyék fel a 91/414/EGK irányelv I. mellékletébe. A 2008/953/EK bizottsági határozat (3) megerősítette, hogy a benyújtott dosszié hiánytalan, és elvben megfelel az említett irányelv II. és III. mellékletében foglalt adat- és információszolgáltatási követelményeknek.
(3)
A dosszié hiánytalanságának megerősítésére azért volt szükség, hogy azt részletesebben meg lehessen vizsgálni, a tagállamok pedig legfeljebb három évre szóló ideiglenes engedélyeket adhassanak ki a szóban forgó hatóanyagot tartalmazó növényvédő szerekre, miközben eleget tesznek a 91/414/EGK irányelv 8. cikkének (1) bekezdésében meghatározott feltételeknek, különösen annak, hogy az irányelvben meghatározott követelményekre való figyelemmel a hatóanyagot és a növényvédő szert részletesen értékelni kell.
(4)
A 91/414/EGK irányelv 6. cikkének (2) és (4) bekezdésében szereplő rendelkezésekkel összhangban a kérelmező által javasolt felhasználási módok tekintetében megtörtént az említett hatóanyag emberi egészségre és környezetre gyakorolt hatásainak értékelése. A referens tagállam 2009. december 16-án a Bizottság elé terjesztette az értékelő jelentés tervezetét.
(5)
Miután a referens tagállam benyújtotta az említett értékelő jelentés tervezetét, a Bizottság szükségét látta, hogy további információkat kérjen be a kérelmezőtől, és megvizsgáltassa, illetve értékeltesse őket a referens tagállammal. A dosszié vizsgálata ezért még folyamatban van, és nincs mód arra, hogy értékelése a 91/414/EGK irányelvben előírt határidőre befejeződjön.
(6)
Mivel az értékelés során mindeddig nem merült fel közvetlen aggodalomra okot adó körülmény, a tagállamok számára lehetővé kell tenni, hogy a 91/414/EGK irányelv 8. cikkének rendelkezéseivel összhangban 24 hónappal meghosszabbíthassák a szóban forgó hatóanyagot tartalmazó növényvédő szerekre kiadott ideiglenes engedélyeket, hogy ezáltal lehetővé váljék a dosszié további vizsgálata. Az Aureobasidium pullulans esetleges jóváhagyásával kapcsolatos, az 1107/2009/EK rendelet 13. cikkének (2) bekezdése szerinti értékelés és döntéshozatali folyamat várhatóan 24 hónap alatt lezárul.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok az Aureobasidium pullulanst tartalmazó növényvédő szerek ideiglenes engedélyeit legfeljebb 2014. augusztus 31-ig meghosszabbíthatják.
2. cikk
Ez a határozat 2014. augusztus 31-én hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2012. augusztus 16-án.

Labels: 3
6